Bombings in Indonesia ການວາງຣະເບີດໂຈມຕີ ທີ່ອິນໂດເນເຊັຽ
President Barack Obama strongly condemned the July 17th bombings of two hotels in Jakarta. At least nine people were reported killed an
ການວາງຣະເບີດໂຈມຕີ ທີ່ອິນໂດເນເຊັຽ ປະທານາທິບໍ ບາຣັກ ໂອບາມາ ໄດ້ປະນາມຢ່າງແຂງແຮງຕໍ່ການໂຈມຕີດ້ວຍຣະເບີດ ໃນວັນທີ 17 ກໍຣະກົດ ຕໍ່ໂຮງແຮມສອງແຫ່ງ ໃນກຸງ ຈາກາກຕານັ້ນ ຢ່າງນ້ອຍໄດ້ມີຜູ້ເສັຽຊິວິດ 9 ຄົນ ແລະບາດເຈັບຫຼາຍເຖິງ 50 ຄົນ ໃນການໂຈມຕີດັ່ງກ່າວ ທ່ານກ່າວວ່າ: “ປະຊາຊົນອະເມຣິກັນ ພາກັນຢືນຢູ່ຄຽງບ່າຄຽງໄລ່ກັບປະຊາຊົນອິນໂດເນເຊັຽໃນຍາມວຸ້ນວາຍແລະເສົ້າໂສກເຊັ່ນນີ້ແລະໃນຖານະທີ່ເປັນມິດແລະຄູ່ຮ່ວມງານກັນ ຣັຖບານ ສຫຣ ກໍແມ່ນພ້ອມທ່ີຈະຊ່ອຍເຫຼືອຣັຖບານອິນໂດເນເຊັຽທຸກເມື່ອເພື່ອຕອບໂຕ້ແລະກອບກູ້ເອົາສະພາບປົກກະຕິຄືນມາ ຈາກການໂຈມຕີທີ່ຮ້າຍກາດທີ່ວ່ານີ້ ” ປະທານາທິບໍໂອບາມາ ກ່າວວ່າ “ອິນໂດເນເຊັຽບໍ່ໄດ້ລົດລະໃນການຕໍ່ສູ້ກັບລັດທິຫົວຈັດນີ້ແລະກໍໄດ້ຮັບຜົນສຳເຣັດໃນການບັ່ນທອນຄວາມປະພຶດຂອງພວກກໍ່ການຮ້າຍນີ້ຢູ່ພາຍໃນດິນແດນຂອງອິນໂດເນເຊັຽ ຢ່າງໃດກໍດີ ການໂຈມຕີທີ່ວ່ານີ້ ໄດ້ເຮັດໃຫ້ເຫັນເປັນທີ່ແຈ້ງຂາວວ່າ ພວກຫົວຮຸນແຮງຍັງຄົງໝາຍໝັ້ນທີ່ຈະສັງຫານຜູ້ຍິງຜູ້ຊາຍແລະພວກເດັກນ້ອຍທີ່ບໍ່ມີຄວາມຜິດຫຍັງທີ່ນັບຖືສາສນາໃດກໍຕາມແລະຢູ່ປະເທດໃດກໍຕາມ ປ ໂອບາມາກ່າວວ່າ ສຫຣ“ຈະຮ່ວມງານກັບອິນໂດເນເຊັຽ ເພື່ອກຳຈັດພັຍຂົ່ມຂູ່ຈາກພວກຫົວຮຸນແຮງທີ່ສ້າງຄວາມໂຫດຮ້າຍນີ້ແລະຈະບໍ່ມີການຫວັ່ນໄຫວໃດໆ ໃນການອູ້ມຊູການສ້າງຄວາມປອດພັຍໃນອະນາຄົດແລະການໃຫ້ໂອກາດແກ່ປະຊາຊົນອິນໂດເນເຊັຽ " ທ່ານ Robert Wood ຮອງໂຄສົກກະຊວງການຕ່າງປະເທດກ່າວວ່າພວກຫົວຈັດ ບໍ່ຢາກເຫັນຄວາມກ້າວໜ້າທ່ີປະຊາທິປະໄຕພວມເກີດຂຶ້ນຢ່າງຫ້າວຫັນໃນອິນໂດເນເຊັຽຊຶ່ງທ່ານກ່າວດັ່ງນີ້: ການກະທຳເຫົຼ່ານີ້ ແມ່ນເປັນການກະທຳຂອງພວກທີ່ບໍ່ຢາກເຫັນອິນໂດເນເຊັຽປະສົບຜົນສຳເຣັດ ພວກເຂົາຢາກເຫັນຣະບອບປະຊາທິປະໄຕສູນຫາຍໄປຈາກອິນໂດເນເຊັຽ ແຕ່ວ່າພວກເຮົາກໍໄດ້ ເຂົ້າໄປຊ່ອຍເຫຼືອແລ້ວ ພວກເຮົາຈະໃຫ້ການສນັບສນຸນແກ່ຣັຖບານອິນໂດເນເຊັຽ ໃນຄວາມພະຍາຍາມຂອງເຂົາເຈົ້າເພື່ອຊອກຫາໂຕພວກທີ່ທຳການໂຈມຕີຄັ້ງນີ້ ແລະພວກເຮົາຢາກເຫັນຄົນພວກນີ້ຖືກນຳມາດຳເນີນຄະດີຕາມຂບວນການຍຸຕິທັມ ການໂຈມຕີດ້ວຍລະເບີດທີ່ກຸງຈາກາກຕາ ໄດ້ມີຂຶ້ນພຽງ9 ມື້ ຫຼັງຈາກຣັຖບານແລະປະຊາຊົນອິນໂດເນເຊັຽ ໄດ້ສແດງອອກ ຊຶ່ງຄວາມໝາຍໝັ້ນຂອງພວກເຂົາເຈົ້າຕໍ່ຫຼັກການປະຊາທິປະໂຕໂດຍການເລືອກຕັ້ງທີ່ມີລະບຽບແບບແຜນແລະຢ່າງສັນຕິ ດັ່ງທີ່ທ່ານນາງ HillaryRodham Clinton ຣມຕ ການຕ່າງປະເທດສຫຣ ໄດ້ເວົ້າໄປນັ້ນກໍແມ່ນວ່າການໂຈມຕີດັ່ງກ່າວ “ສະທ້ອນໃຫ້ເຫັນເຖິງຄວາມປ່າເຖື່ອນແຫ່ງ ຄວາມຮຸນແຮງຂອງພວກຫົວຈັດທັງເຕືອນຄວາມຊົງຈຳຂອງພວກເຮົາວ່າພັຍຂົ່ມຂູ່ຈາກລັດທິກໍ່ການຮ້າຍແມ່ນຍັງຄົງມີຢູ່ຢ່າງແທ້ຈິງ ສຳລັບພວກເຮົາແລ້ວ ແມ່ນຈະບໍ່ມີບຸຣິມະສິດໃດໆເໜືອໄປກວ່າການ ປະເຊີນໜ້າກັບພັຍຂົ່ມຂູ່ນີ້ກັບພວກປະເທດອື່ນໆ ທີ່ມີຄວາມໝາຍໝັ້ນກັບພວກເຮົາເພ່ື່ອອະນາຄົດທ່ີມີຄວາມສງົບແລະອຸດົມສົມບູນໄປກວ່ານີ້ ”